Suid Afrikaanse Nuus Thread - Page 25 - Stormfront
Moodley se erg rojale leefwyse
Donovan Moodley het te min geld gehad om sy uitspattige leefwyse voort te sit en het me. Leigh Matthews se ontvoering as 'n "saketransaksie" beskou om vinnig 'n groot klomp kontant in sy beursie te kry.
Dié moordenaar se bankstate onthul die rojale leefwyse van 'n 24-jarige student en later werklose jong man. 'n Jaar gelede het hy nog kwistig geld uitgegee op sy gunstelingspeelding, 'n swart Ducati-motorfiets, en lag-lag twee keer in een week R300 vir 'n ete opgedok.
Die aankope op sy kredietkaart wys hoe hy maandeliks duisende rande in winkels, apteke en restaurants bestee het. Vir iemand wie se enigste bron van inkomste 'n paar potspeltafels was, het Moodley duidelik meer uitgegee as wat hy kon bekostig.
Regter Joop Labuschagne het Donderdag in die Johannesburgse hooggeregshof lewenslange tronkstraf opgelê aan Moodley weens die moord op Matthews (21) op 9 Julie verlede jaar. Moodley het ook 'n vonnis van vyftien jaar tronkstraf gekry weens ontvoering en tien jaar weens afpersing en sal eers oor 25 jaar vir parool in aanmerking kan kom.
Hy het in sy verhoor gebieg geld het hom in die versoeking gelei. "Gierigheid" was sy motief, het Moodley, wat onlangs 25 geword het, in 'n verklaring beken.
Hoewel hy destyds werkloos was, toon Moodley se kredietkaartstate hy het net in Junie verlede jaar tot R6 000 se artikels op skuld gekoop. In die volgende maand, toe hy Matthews ontvoer het, het hy R17 000 verkwis en in Augustus nóg R7 600.
Hy het in dié tydperk ook minstens R1 200 per maand aan brandstof bestee.
Dié bedrae is net kredietkaarttransaksies. Dit sluit nie aftrekorders van sy spaarrekening vir 'n siekefonds, versekering, die internet, 'n betaalkanaal op televisie, 'n polis en 'n selfoonrekening van meer as R800 per maand in nie.
Wanneer hy geld uit sy kredietkaart- of spaarrekening onttrek het, was dit R1 000 op 'n keer, soms binne die bestek van 'n paar dae.
Luidens die state het Moodley op 22 Mei verlede jaar R350 se ammunisie vir sy 9 mm-Taurus-pistool gekoop. Hy het op 5 Julie - die dag voordat hy by die Formule 1-hotel in Sandton ingeteken het om Matthews te ontvoer - vir oulaas by Mike's Kitchen in Alberton geëet en R299 daar bestee.
Ses dae nadat hy die losprys van R50 000 van mnr. Rob Matthews afgepers het, het Moodley ontwerperskoene vir R850 in Sandton gekoop, R200 in 'n kitskosrestaurant uitgegee, R207 in 'n kettingwinkel bestee, vir R171 in 'n familierestaurant geëet, R300 se gesondheidsprodukte gekoop en R757 by 'n motorhandelaar uitgegee.
Hy het op 4 Augustus 'n verloofring van R2 969 vir me. Yeshika Singh, sy vriendin, gekoop. Dié aankope was ook op sy kredietkaart by 'n juwelierswinkel in die Eastgate-winkelsentrum in die ooste van Johannesburg.
Moodley het Singh vandag, presies 'n jaar gelede, vir 'n romantiese lang naweek Durban toe geneem en haar op 'n bootrit gevra om te trou. State van sy kredietkaart toon waar hulle oral geëet, geld getrek en brandstof ingegooi het.
Sy Ducati 748-motorfiets was 'n reuse-uitgawe. Hy het presies 'n maand voordat hy Matthews ontvoer het sy Ducati teen R38 899 laat herstel. Hy het drie weke nadat hy Matthews vermoor het die motorfiets by die handelaar in Johannesburg gaan haal en gebieg hy sal nie vir alles kan betaal nie.
Luidens 'n verklaring van supt. Piet Byleveld, die speurder wat Moodley in hegtenis geneem het, het die handelaar Moodley toe R15 899 "korting" gegee omdat hy 'n gereelde klant was en laat blyk het hy sal nie die volle bedrag kan betaal nie "omdat 'n saketransaksie skeefgeloop het" en hy "nie soveel geld gemaak het" as wat hy verwag het nie.
Al meer leerkragte geteister, aangeval
Aanranding en selfs seksuele teistering is deel van die "straf" wat onderwysers toenemend in Suid-Afrika se skole van hul leerlinge moet verduur.
'n Onlangse verslag oor toestande in Vrystaatse skole het aan die lig gebring sowat 24,8% van onderwysers in dié provinsies is al deur hul leerlinge aangerand, 33,4% verbaal aangeval en 18,1% seksueel geteister.
Prof. Corene de Wet van die departement vergelykende opvoedkunde aan die Universiteit van die Vrystaat wat die ondersoek gedoen het, sê die boelies is daarop uit om onderwysers se selfvertroue te knak.
Die leerlinggeweld teen onderwysers is nie net 'n Vrystaatse probleem nie. Die Raad vir Geesteswetenskappe (RGN) het onlangs in 'n ondersoek bevind 22% van onderwysers erken hulle of hul leerlinge is al gewapend skool toe.
Die meeste geweld is in die Wes-Kaap, KwaZulu-Natal en Mpumalanga aangemeld, en die minste in die Oos-Kaap, Limpopo en die Noord-Kaap, lui die RGN se verslag.
Landwyd vertel onderwysers skrikverhale oor die toestande in die klaskamers.
Ouers van leerlinge aan die Hoërskool Frans du Toit in Phalaborwa in Limpopo het aan Rapport gesê hul skool moes onlangs, soos sommige skole in Gauteng en elders, hul interkom vir kringtelevisie in die klaskamers verruil. Dit is gedoen vir beter beheer. Wagte is aangestel wat leerlinge kan verwyder wat klasse ontwrig.
In Gauteng het 'n koor van steun die afgelope week opgegaan vir mnr. Sakkie van der Walt, onderwyser by die Afrikaanse Hoër Seunskool in Pretoria. Mnr. Douglas Cotty het 'n klag teen Van der Walt ingedien nadat dié glo sy gr. 10-seun rondgestamp en 'n hou in die ribbes gegee het. Onderwysers staan magteloos voor die bullebakkery wat hulle van leerlinge moet verduur, is van oral af laat weet.
Dié steun aan Van der Walt is eintlik 'n hulpkreet van onderwysers , sê me. Liezel Anderssonn , opvoedkundige sielkundige in die Benoni-omgewing.
"Wat in ons klaskamers gebeur, is skrikwekkend . . . Baie onderwysers voel hul hande is afgekap toe lyfstraf uit skole verban en hulle sonder 'n ander dissipline-struktuur gelaat is."
In die Wes-Kaap het dié provinsie se minister van onderwys, mnr. Cameron Dougmore, onlangs by die inwyding van 'n skoolsaal in Mitchells Plain gesê: "Daar blyk 'n persepsie te wees dat sedert lyfstraf weggeneem is, die dissipline by ons skole heeltemal afgebreek is; en dat die leerlinge dit uitbuit.
"Ek het saam met amptenare verskeie skole in die Strand, Manenburg en Bishop Lavis besoek. Onderwysers het gekla oor die onaanvaarbare vlakke van (gebrek aan) dissipline en aggressie by ons kinders."
"Waar skole probleme met erge wangedrag het, het ons wetgewing wat onderwysers beskerm," het mnr. Duncan Hindle, direkteur-generaal van nasionale onderwys, die afgelope week in 'n onderhoud gesê.
Maar, het mnr. Enver Surty, adjunkminister van onderwys, vroeër vanjaar gesê, die Skolewet maak dit baie moeilik vir skole om leerlinge wat hulle wangedra te skors of heeltemaal uit die skool te sit.
Die beplande hersiening van die Skolewet, het hy toe laat blyk, het daarom ook ten doel om " 'n regverdige onderrig- en leeromgewing te skep vir almal".
Manto se voorskrif
Dr. Manto Tshabalala-Msimang se jongste idee dat dokters se opleiding verkort moet word omdat die huidige lang opleidingstyd voorheen benadeeldes ontmoedig, is om 'n verkeerde voorskrif vir 'n kwaal te gee.
Weens hul onderwysagterstande kwalifiseer die voorheen benadeeldes moeilik vir die veeleisende mediese kursusse en sukkel baie om in die voorgeskrewe tyd hul opleiding te voltooi. Die eerste item op 'n sinvolle voorskrif sal wees genoeg geld vir universiteite om behoorlike oorbrugging en ondersteuning aan sulke studente te gee.
Die verkorting van die totale tyd wat nodig is om as dokter te kwalifiseer, is nie buite die kwessie nie, maar dan moet dit 'n geïntegreerde benadering tot herskikking behels. Dit beteken eerstens dat die minister onthou Suid-Afrikaanse opleiding is so lank omdat haar departement 'n gemeenskapsdiensjaar ingestel en internskap ook nog met 'n jaar verleng het.
Die enigste motief moet wees om gehalte-opleiding te verskaf, want menselewens is op die spel. 'n Maklike kortpad vir benadeeldes, op die patroon van Tshabalala-Msimang se opleiding in die voormalige Sowjetunie, kan nooit die oorweging wees nie. Dan word ons almal uiteindelik uitgelewer aan knoffel-en-beet-kure vir elke kwaal.
Dit lyk of die minister van gesondheid dink haar rol is om die nasionale hofnar te wees.
As dit nie was dat menselewens ter sprake was nie, sou sy soms nogal snaaks gewees het.
WNNR stel plan op vir veiligheid in Gauteng
Die Wetenskaplike en Nywerheidsnavorsingsraad se misdaadvoorkomingsentrum is op versoek van die Gautengse departement van gemeenskapsveiligheid besig om 'n veiligheidsplan vir dié provinsie op te stel.
Dit sal die eerste keer wees dat 'n provinsie een oorkoepelende misdaadvoorkomingsplan het waarby regerings- en nie-regeringsorganisasies betrek word en wat deur 'n buite-instansie opgestel is.
Me. Refiloe Moeletsi sê die navorsingspan is tans besig om met regerings- en nie-regeringsorganisasies, ondernemings en ander rolspelers te gesels om te kyk waar die grootste behoefte is en hoe die gemeenskap kan help om misdaad te takel.
"Die idee is om so breed moontlik na al die rolspelers te kyk en dan 'n eenvoudige plan saam te stel wat aan almal gestuur sal word sodat ons misdaad kan takel," verduidelik Moeletsi.
In die plan sal onder meer gekyk word na hoe bande tussen alle rolspelers in die veiligheid- en sekuriteitsektor gebou en uitgebrei kan word.
Daarbenewens sal gekyk word hoe daar deur bloot munisipale wette streng op te dwing 'n verskil gemaak kan word aan groter misdaadprobleme, asook ontwikkelingsprogramme om die oorsake van misdaad te pak.
"Ons gaan kyk hoe tegnologie ingespan kan word as bykomende maatreël tot visuele polisiëring, maar ons gaan ook kyk hoe die fisieke omgewing in Gauteng bydra tot probleme en hoe dit verander kan word," sê Moeletsi.
In die volgende twee maande gaan verskeie WNNR-navorsers met sakelui, staatsdienspersoneellede, politici en selfs joernaliste onderhoude voer en mense ook vra om vraelyste te voltooi.
Uit die antwoorde sal navorsers sekere fokus- en probleemgebiede uitwys en dan 'n plan saamstel. Die departement sal dan dié plan aan al die rolspelers stuur sodat hulle presies weet wat om te doen.
Moeletsi sê die departement moet nog besluit wanneer die plan openbaar gemaak sal word.
Bob wil nie byt aan SA se lening
Suid-Afrika hét streng voorwaardes gestel vir die toestaan van 'n lening om Zimbabwe uit sy geldelike verknorsing te help, maar pres. Robert Mugabe se regering steek viervoet vas voor die demokratiese vereistes wat sy land se ekonomie kan red.
Senior Suid-Afrikaanse regeringsbronne ná aan die onderhandelings wat tussen Suid-Afrika en Zimbabwe gevoer word, het gister aan Beeld bevestig dat Suid-Afrika aandring op 'n terugkeer na ware demokrasie, ordelike grondhervorming, mediavryheid en streng ekonomiese hervormingsmaatreëls voordat 'n lening toegestaan word.
Dié lening, wat glo kragtens die jongste voorstelle sowat R3 miljard sal bedra, sal volgens die Sunday Times nie regstreeks aan die Zimbabwiese regering oorbetaal word nie, maar eerder aan hulporganisasies soos kerke en die Verenigde Nasies.
Geld sal ook gebruik word vir produkte soos saad en kunsmis.
Om te sorg dat die Zimbabwiese regering nie instem tot hervormings, net om later om te swaai nie, is die voorstel dat die betalings in paaiemente gedoen word wat sal saamhang met die uitvoer van ooreen komste, is aan Beeld gesê.
Onderhoude deur senior Zimbabwiese amptenare met dié land se regeringsgesinde media toon nog geen teken daarvan nie.
Mnr. Nathan Shamuyarira, woordvoerder van die regerende Zanu-PF, het by navraag herbevestig dat sy party nie met die opposisie, die MDC, sal onderhandel nie. Die MDC het Zanu-PF versoek om die land se armes eerste te stel.
Op sy beurt het dr. Gideon Gono, president van die Zimbabwiese reserwebank, katvoet geloop en gesê len ingsooreenkomste word nie deur "luidspreker-diplomasie" beding nie.
Gerugte in Zimbabwe wil dit hê dat dié land ook by Namibië en Uruguay om hulp aanklop noudat China onwillig is en Suid-Afrika voorwaardes stel.
Die DA en die SAKP het gister die Zimbabwiese regering opnuut veroordeel. Die SAKP het gesê hy is "baie bekommerd oor die gevaar dat 'n lening (aan Zimbabwe) bloot die raklewe sal verleng van klasbehepte, anti-werker-, anti-arm- en outoritêre beleid en optrede"
Die DA-leier, mnr. Tony Leon, het gevra dat pres. Thabo Mbeki Suid- Afrikaners in sy vertroue neem oor die Zimbabwiese situasie.
Mnr. Murphy Morobe, kommunikasiehoof in die presidensie, wou by navraag geen kommentaar lewer op berigte dat Suid-Afrika vir Mugabe 'n week gegun het om tot die voorwaardes in te stem of die lening te verbeur nie.
Zimbabwe moet glo 'n nuwe grondwet wat vir die opposisie aanvaarbaar is, aanvaar sodat 'n meer demokratiese kiesstelsel ingevoer kan word.
Die omstrede grondverdelingsprogram, waartydens "oorlogsveterane" plase in wit besit lukraak afgeneem het, moet gestaak en vervang word deur grondhervorming wat produktiewe boerdery sal herstel.
Voorts moet mediavryheid herstel word en die Zimbabwiese ekonomie sal aan streng strukturele hervormings onderwerp word om te probeer verseker dat die probleme nie weer kop uitsteek nie.
09/08/2005 KAAPSTAD. - Met haar rug gekeer na die vermeende moordenaars van haar man, het mev. Annette Victor gister huilend getuig oor die laaste minute van haar man se lewe.
Mugabe skop vas teen eise vir lening
KAAPSTAD. - Pres. Robert Mugabe van Zimbabwe het gister vasgeskop teen die voorwaardes wat Suid-Afrika stel vir die toestaan van 'n ekonomiese hulppakket.
Sonder om Suid-Afrika regstreeks by die naam te noem, het Mugabe in 'n toespraak in Harare vuur gespoeg teen "diegene wat vra vir gesprekke" tussen die regering en die Movement for Democratic Change (MDC). Dit is bekend dat Suid-Afrika politieke en ekonomiese hervorming as voorwaarde stel vir die hulppakket en gesprekke tussen Mugabe se regering en die MDC as 'n onontbeerlike element beskou.
"Vandag doen ek 'n beroep op almal wat vra vir ondeurdagte gesprekke met die MDC, om hul misplaaste pogings te staak," het Mugabe gesê. Volgens hom is hy slegs bereid om te onderhandel met premier Tony Blair van Brittanje - "die marionetmeester" wat volgens Mugabe die MDC beheer.
"Die man met wie gepraat moet word, bly in 10 Downing Street. Diegene daar in Harvest House (die MDC se hoofkwartier) is net sy handlangers en marionette. Ons sal eerder praat met die man wat die marionette beheer." Mugabe het bygevoeg dat Zanu-PF net met die MDC sal onderhandel as dié party sy steun vir sanksies beëindig.
Die Suid-Afrikaanse regering het tot dusver nog nie aangedui hoe hy sal optree as Mugabe nie by die voorwaardes vir die hulppakket hou nie. Om toe te sien dat die Zimbabwiese regering nie instem tot hervormings net om later weer om te swaai nie, is daar voorgestel dat die lening in paaiemente oorbetaal word en dat dit saamhang met die deurvoer van hervormings.
Mnr. Joel Net****enzhe, die regering se kommunikasiehoof, was nie vir kommentaar beskikbaar nie.
Intussen het mnr. Douglas Gibson, DA-woordvoerder oor buitelandse sake, in 'n verklaring gesê Suid-Afrika moet versigtig wees omdat Mugabe feitlik nooit in goeie trou onderhandel nie.
"Die Mugabe-regering se ondernemings en beloftes was al herhaaldelik nie die papier werd waarop dit geskryf is nie," het Gibson gesê.
"Die DA glo die lenings is 'n fout en moenie toegestaan word nie. As die regering egter daarmee voortgaan, moet die strengste moontlike voorwaardes gestel word."
Om te verseker dat die voorwaardes nagekom word, moet dit volgens Gibson so gou moontlik bekend gemaak word om meer druk op die Zimbabwiese regering te plaas en om die Suid-Afrikaanse regering in die posisie te plaas om sy voorwaardes op te dwing.
Oliepryse klipgooi van $64 per vat
098/08/2005 Oliepryse het gister 'n nuwe hoogtepunt van byna $64 per vat gehaal weens vrese oor petroltekorte in die VSA en nuwe spanning in die Midde-Ooste.
Teen druktyd was Amerikaanse oliekontrakte $1,54 hoër op $63,85 per vat. In Londen was die prys van Brent-ru olie $1,49 hoër op $62,56.
'n Ligpunt aan die Suid-Afrikaanse front is die aanduidings dat effense verligting in dieselpryse op pad kan wees.
Hoewel dit nog te vroeg is om voorspellings te waag, blyk dit uit die jongste syfers van die departement van minerale en energie dat daar tans 'n oorverhaling van tussen 14c en 15c per liter op die dieselprys is, wat beteken dat - mits die olieprys en die rand- dollar-wisselkoers die res van die maand konstant bly - dieselpryse in September verlaag kan word.
Iran se kernkragplanne het tot wrywing met die Europese Unie (EU) gelei en die EU het Iran, wat ná Saoedi-Arabië die grootste olieprodusent in die Organisasie van Petroleumuitvoerlande is, met sanksies gedreig. Verder het die VSA sy ambassades in Saoedi-Arabië gister en vandag gesluit weens terreurdreigemente.
Amerikaanse ruolie-kontrakte was in 'n stadium by $63,90. In Londen het Brent-ruolie gister in 'n stadium by $62,70 per vat gedraai.
Die aandeelpryse van Europese brandstof groepe, soos Shell, BP en Total, het gestyg in reaksie op die hoër oliepryse. Op die JSE was die Suid- Afrikaans genoteerde brandstofgroep Sasol se prys 2,5% of R4,98 hoër op R204.
Oliepryse het skerp gestyg nadat die skielike afname in die petrolvoorraad in die VSA - asook daaglikse probleme by raffinaderye - twyfel laat ontstaan het oor brandstofverskaffing aan die grootste olieverbruiker ter wêreld.
Hoewel daar net een maand oor is in die tradisionele somer-reisseisoen in die Noordelike Halfrond, meen handelaars 'n olielopie kan nie uitgesluit word nie.
Nog 'n reeks tropiese storms kan Amerikaanse brandstofvoorraad verder onder druk plaas.
Die laaste paar weke was daar meer as ses onbeplande onderbrekings in produksie by Amerikaanse raffinaderye. Nog twee oliegroepe het einde verlede week van hul eenhede gesluit.
Verder het die sterk groei in Amerikaanse indiensnemingsyfers vir Julie Vrydag die persepsie versterk dat stygende oliepryse nog nie die internasionale ekonomie bedreig nie.
Sonder dat winsmarges, belastings en ander heffings bygetel word, is die basiese petrol- en dieselpryse (met 0,3%- swaelinhoud) tans byna dieselfde op R3,06.
Die basiese prys van diesel met 'n swaelinhoud van 0,05% is tans selfs duurder as petrol, op R3,28.
Polisie gryp 50 000 Mandrax-pille, 66 kg dagga
10/08/2005 GEORGE. - In die grootste dwelmvonds tot nog toe in die Suid-Kaap het die polisie 50 000 Mandrax-tablette ter waarde van R2,25 miljoen en 66 kg dagga in 'n motor op die N1 buite Beaufort-Wes onderskep.
Die polisie het reeds Vrydag in die Karoo met 'n spesiale operasie begin toe hulle Maandag die bestuurder, 'n 38-jarige man van Dobsonville, Soweto, vasgetrek het. Die besending dwelms was na Kaapstad onderweg.
Die ondersoekspan van die eenheid teen georganiseerde misdaad op George is deur die areakommissaris, komm. Allan Mondisa, geprys vir hul optrede. Die eenheid is alombekend vir sy suksesse in die Suid-Kaap. In Julie is op 'n ton perlemoen ter waarde van R800 000 net buite George beslag gelê.
Hoewel die eenheid staatmaak op wenke van die publiek om booswigte vas te trek, het goeie speurwerk in dié geval die deurslag gegee, het die bevelvoerder van die eenheid, supt. Jeff van Niekerk gesê.
"Die manne sal alles in hul vermoë doen om misdaad te bekamp. Die eenheid wil 'n sterk boodskap aan voornemede misdadigers stuur: pasop - die polisie is altyd 'n kortkop voor julle," het kapt. Malcolm Poje, polisiewoordvoerder, gesê. Die verdagte sal voor Vrydag in die hof verskyn.
Xhosa verpligte vak
13/08/2005 KAAPSTAD. - Xhosa sal binnekort verpligtend in alle Wes-Kaapse skole wees.
Dié besluit is gister op 'n taalberaad van die provinsiale onderwysdepartement (WKOD), verteenwoordigers van vakbonde, skoolbeheerliggame, taalbelangegroepe, tersiêre instellings, uit-gewers en opvoedkundiges geneem.
Die departement het hom ook verbind tot die instelling van moedertaalgebaseerde tweetaligheid in skole, het mnr. Ron Swartz, provinsiale onderwyshoof, gesê.
Die beraad is 'n uitvloeisel van 'n verslag in 2002 deur 'n taakspan onder leiding van dr. Neville Alexander, direkteur van die Projek vir Alternatiewe Onderwys in Suid-Afrika (Praesa).
Mnr. Cameron Dugmore, provinsiale minister van onderwys, het gesê die departement gaan uiteindelik die daad by die woord voeg en sy taalbeleid finaliseer. Daar word nou gekyk na praktiese stappe om moedertaalonderrig uit te brei en leerders te verplig om 'n derde taal aan te leer.
Hy wil hê leerders moet Afrikaans, Engels en Xhosa onder die knie kry om sodoende veeltaligheid te bevorder.
Die WKOD moet nog die koste van die voorgestelde beleid bereken en samesprekings met onderwysvakbonde voer omdat meer onderwysers waarskynlik aangestel sal moet word.
Swartz het gesê die publiek sal die kans kry om hul sê te sê oor die voorgestelde beleid. Dit kan sowat ses maande duur om die beleid goed te keur voordat dit stelselmatig in skole toegepas word.
Volgens Alexander kan moedertaal-gebaseerde tweetalige onderrig nie langer uitgestel word nie.
"Onderwys vermors jaarliks R3 miljard op die salarisse van onderwysers wat 'n druipsyfer van 50% het. Deur die nuwe beleid stelselmatig in te stel, sal die koste oor 'n tydperk afneem en selfs onbeduidend wees."
Dugmore het gesê Afrikaansspre-kende ouers verkies toenemend om hul kinders in Engels te laat onderrig. In township-skole skakel onderwysers ook so gou moontlik na Engels as onderrigtaal oor.
"Die departement het egter bewyse dat die stelsel nie werk nie. Ons het 'n hoë uitvalsyfer, leerders toon swak syfer- en geletterdheidsvaardighede en in die seniorsertifikaat-eksamen se standaardiseringsproses word die punte van leerders wat inheemse Afrika-tale praat, opwaarts aangepas."
Swartz het met verwysing na die onlangse hofgeding tussen die departement en die Laerskool Mikro gesê die kwessie van taal is nou verweef met toegang tot onderrig en 'n baie komplekse saak.
Volgens hom moet daar ook na die globale konteks gekyk word waar mense 'n taal vir sy ekonomiese waarde eerder as om kulturele oorwegings aanleer. In die land verkies al hoe meer ouers Engels as medium van onderrig, ongeag hul huistaal.
Die WKOD beplan in oorleg met die departement van kultuursake 'n veldtog vir later vanjaar om mense in te lig oor die voordele van moedertaalonderrig en die bevordering van veeltaligheid.